xml version="1.0" encoding="UTF-8"?


Uradni list C 9/2020


| | | |
| --- | --- | --- |
| | | ISSN 1977-1045 |
| Uradni list Evropske unije | | C 9 |
| European flag | | |
| Slovenska izdaja | Informacije in objave | Letnik 63 13. januar 2020 |

---

| | | |
| --- | --- | --- |
| Vsebina | | Stran |
| | IV   Informacije | |
| | INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE | |
| | Evropski parlament | |
| 2020/C 9/01 | [Prispevek z 62. zasedanja COSAC – Helsinki, 1.–3. decembra 2019](http://publications.europa.eu/resource/uriserv/OJ.C_.2020.009.01.0001.01.SLV.xhtml) | [1](#C_2020009SL.01000101.doc) |

---

| | |
| --- | --- |
| SL | |

---

IV Informacije

INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE

Evropski parlament

| | | | |
| --- | --- | --- | --- |
| 13.1.2020 | SL | Uradni list Evropske unije | C 9/1 |

---

Prispevek z 62. zasedanja COSAC

Helsinki, 1.–3. decembra 2019

(2020/C 9/01)

Imenovanje in delovni program Komisije von der Leyenove

| | | |
| --- | --- | --- |
| | (1) | COSAC čestita predsednici Ursuli von der Leyen in kolegiju komisarjev za imenovanje nove Evropske komisije. Meni, da politične usmeritve predsednice von der Leyenove vsebujejo celovit in uravnotežen načrt za prihodnost. COSAC ugotavlja, da so številne točke načrta nujne, parlamenti, ki so člani konference COSAC, pa se veselijo, da bodo kmalu lahko začeli konstruktivni pregled konkretnih predlogov Komisije. |

Konferenca o prihodnosti Evrope

| | | |
| --- | --- | --- |
| | (2) | V zvezi s konferenco o prihodnosti Evrope COSAC ugotavlja, da morajo biti Evropski parlament in nacionalni parlamenti kot demokratični temelj Evropske unije in zaradi svojih institucionalnih pristojnosti v celoti vključeni. COSAC ugotavlja, da morajo Evropski parlament in nacionalni parlamenti še oblikovati svoja stališča, vendar vsi pričakujejo, da bodo sodelovali pri opredeljevanju ciljev, organizaciji in izvajanju konference o prihodnosti Evrope. |

| | | |
| --- | --- | --- |
| | (3) | COSAC pričakuje, da bodo Evropski parlament in parlamenti vseh držav članic Evropske unije prispevali ustrezno število predstavnikov s polnimi pravicami udeležbe na konferenci o prihodnosti Evrope, vključno s pravico do dajanja predlogov. |

Večletni finančni okvir

| | | |
| --- | --- | --- |
| | (4) | COSAC poziva k pravočasni in ustrezni odobritvi večletnega finančnega okvira za obdobje 2021–2027, pri čemer opozarja, da pozno sprejetje pomeni zamude pri izvajanju strateških ciljev Evropske unije. Za spopadanje s ključnimi izzivi politike, kot so podnebne spremembe in migracije, je potrebno skupno in usklajeno ukrepanje, saj tega posamezne države članice niso zmožne same. COSAC poudarja, da je treba na zasedanju Evropskega sveta decembra 2019 doseči bistven napredek. |

| | | |
| --- | --- | --- |
| | (5) | COSAC ugotavlja, da bi imele vse države koristi od izpolnitve strateških ciljev Unije, tj. konkurenčnosti, spodbujanja inovacij, podnebne politike in biotske raznovrstnosti. Konstruktiven pristop k večletnemu finančnemu okviru zahteva, da so nominalni proračunski cilji vseh držav članic prilagojeni pričakovanim koristim vzajemno dogovorjenih naložb v prihodnje. COSAC poudarja, da je poraba za kmetijstvo in kohezijo del teh dogovorjenih strateških ciljev, in poziva, naj se natančnejšim opredelitvam politike nameni ustrezna pozornost, da se zagotovijo ravni porabe, ki varujejo kohezijo Unije, vključno z njenimi najbolj oddaljenimi regijami. |

| | | |
| --- | --- | --- |
| | (6) | COSAC ugotavlja, da je za sprejetje večletnega finančnega okvira potrebno soglasje glede pregleda sistema lastnih sredstev EU. |

| | | |
| --- | --- | --- |
| | (7) | COSAC poudarja, da so potrebni novi objektivni mehanizmi za varovanje finančnih interesov Unije, kadar slednje ogroža nespoštovanje pravne države ali kadar gre za sistematično grožnjo vrednotam, zapisanim v členu 2 Pogodbe o Evropski uniji. Novi mehanizmi bi morali biti skladni z ustanovnima pogodbama ter dodajati vrednost obstoječim sporazumom, namesto da jih podvajajo. COSAC poudarja, da je Evropska unija skupnost, v kateri velja načelo vzajemno spoštljivega dialoga in kjer se sankcije uporabljajo le kot rešitev v skrajni sili, kadar dialog in preventivni mehanizmi niso uspešni. |

Temeljne pravice in pravna država

| | | |
| --- | --- | --- |
| | (8) | COSAC poudarja, da je leta 2019 deseta obletnica Lizbonske pogodbe in začetka neposrednega pravnega učinka Listine EU o temeljnih pravicah. Ob upoštevanju, da Unija temelji na vrednotah spoštovanja človekovega dostojanstva, svobode, demokracije, enakosti, pravne države in spoštovanja človekovih pravic, vključno s pravicami pripadnikov manjšin, COSAC ponovno poudarja, da te vrednote veljajo za vse politike Evropske unije. Po mnenju konference COSAC je pravna država temeljnega pomena za legitimnost EU v očeh njenih državljanov. COSAC izraža pohvalo delu Agencije Evropske unije za temeljne pravice in podpira močno njeno vlogo pri zagotavljanju spoštovanja temeljnih pravic pri rednem izvajanju funkcij EU. |

| | | |
| --- | --- | --- |
| | (9) | COSAC ugotavlja, da je za ohranjanje vrednot EU potrebna stalna pozornost. Ob upoštevanju, da so se vse države članice prek Pogodbe o Evropski uniji zavezale k spoštovanju načela pravne države, meni, da bi se vse morale strinjati s preglednim in nepristranskim spremljanjem in medsebojnim pregledom izvajanja pogoja pravne države v državah članicah. Takšno spremljanje se že uporablja za države kandidatke. COSAC ugotavlja, da imajo v primerih, ko pomanjkljivosti pri izvajanju načela pravne države ogrožajo delovanje enotnega trga ali izvajanje evropskih politik, Unija in njene države članice upravičen razlog za skrb in ustrezno ukrepanje. |

Uspešna podnebna strategija za Evropo

| | | |
| --- | --- | --- |
| | (10) | COSAC je seznanjen s sklepi medparlamentarne konference o podnebnih spremembah, ki je potekala 6. in 7. oktobra 2019 v Helsinkih, v katerih je ponovno izražena zavezanost EU ciljem Pariškega sporazuma o podnebnih spremembah in poudarjena nujnost spopadanja s podnebnimi izzivi. Z zaskrbljenostjo opozarja na sklepe posebnega poročila medparlamentarne konference o podnebnih spremembah št. 15, v katerem je navedeno, da je treba globalno segrevanje omejiti na 1,5 stopinje, da bi preprečili nepopravljivo škodo za okolje. COSAC ugotavlja, da bo proaktivna podnebna politika ključnega pomena za prihodnjo industrijsko konkurenčnost Unije in njeno zmožnost ohranjanja socialne in regionalne kohezije pri neizogibnem prilagajanju evropskih gospodarskih modelov. Ugotavlja, da so za izvajanje takšne podnebne politike potrebne znatne naložbe po vsej Uniji in ustrezni ukrepi za blažitev morebitnih negativnih posledic prehoda na podnebnim spremembam prilagojene gospodarske modele. |

| | | |
| --- | --- | --- |
| | (11) | COSAC poziva Evropsko komisijo in Evropski svet, naj tudi v prihodnje ohranita uveljavljeno vodilno vlogo EU na področju podnebne politike in okrepita raven njene ambicioznosti v okviru globalne podnebne politike. Z zadovoljstvom ugotavlja, da je Evropski svet zavezan podnebni nevtralnosti, kar bi po njegovem mnenju morali okrepiti tako, da bi se zavezali, da bo ta cilj dosežen do leta 2050. |

| | | |
| --- | --- | --- |
| | (12) | COSAC predlaga, naj Evropska komisija preuči uporabo mehanizma evropskega semestra kot orodja za spodbujanje učinkovitega izvajanja podnebnih ciljev ter ciljev trajnostnega razvoja iz agende Združenih narodov za trajnostni razvoj do leta 2030. |

| | | |
| --- | --- | --- |
| | (13) | COSAC obžaluje odločitev Združenih držav, da bodo odstopile od Pariškega sporazuma o podnebnih spremembah, in poziva Komisijo, naj sprejme potrebne ukrepe, da bi zagotovila enake konkurenčne pogoje za evropska podjetja, pri tem pa ohranila ambiciozno evropsko podnebno politiko. |

Prihodnji odnos Evropske unije in Združenega kraljestva

| | | |
| --- | --- | --- |
| | (14) | COSAC z obžalovanjem ugotavlja, da bo Združeno kraljestvo kmalu izstopilo iz Evropske unije in da ni gotovo, da bo šlo za urejen izstop v skladu z vzajemno dogovorjenimi pogoji. Upa, da bo Združeno kraljestvo po volitvah, ki potekajo ta mesec, končno lahko sprejelo nacionalno stališče, ki bo omogočilo napredek v postopku. COSAC z zaskrbljenostjo ugotavlja, da prehodno obdobje po dnevu izstopa, o katerem sta se dogovorili Evropska komisija in vlada Združenega kraljestva, dopušča le malo časa za dogovor o prihodnjem odnosu Evropske unije in Združenega kraljestva. COSAC poziva obe strani, naj si prizadevata za čim večjo učinkovitost in naj pokažeta dobro voljo v tem postopku. Ostaja zavezan podpiranju najtesnejšega možnega prihodnjega odnosa Evropske unije in Združenega kraljestva, pri katerem se upoštevajo tako integriteta Unije kot interesi obeh strani. |

---